Forslag til EUROPA-PARLAMENTETS OG RÅDETS DIREKTIV om tildeling af koncessionskontrakter /* KOM/2011/0897 endelig - 2011/0437 (COD) */





BEGRUNDELSE 1. BAGGRUND FOR FORSLAGET Kommissionen bebudede i sin meddelelse af 13. april 2011 Akten for det indre marked: Tolv løftestænger til at skabe vækst og øget tillid, at den havde til hensigt at vedtage et lovgivningsinitiativ om koncessioner. Tildeling af bygge- og anlægskoncessioner er i øjeblikket kun omfattet af et begrænset antal afledte retsbestemmelser, mens tjenesteydelseskoncessioner kun er omfattet af de generelle principper i TEUF. Dette hul giver anledning til alvorlige fordrejninger af det indre marked, herunder den begrænsede adgang for europæiske virksomheder, særlig små og mellemstore virksomheder, til de økonomiske muligheder, der er forbundet med koncessioner. Manglen på retssikkerhed medfører også ineffektivitet. Nærværende initiativ sigter mod at mindske usikkerheden i forbindelse med tildeling af koncessionskontrakter, hvilket skal komme offentlige myndigheder og økonomiske aktører til gode. EU‑lovgivningen forhindrer ikke ordregivende myndigheder og andre ordregivere i at anvende deres egne ressourcer til at udføre deres offentlige opgaver, men når en ordregivende myndighed beslutter at få en udefrakommende enhed til at udføre sådanne opgaver, skal alle økonomiske aktører i EU have effektiv adgang til markedet. På baggrund af de alvorlige budgetmæssige begrænsninger og økonomiske vanskeligheder i mange EU-medlemsstater er den effektive fordeling af offentlige midler et emne, der vækker særlig stor bekymring. En tilfredsstillende juridisk ramme for tildeling af koncessioner ville fremme offentlige og private investeringer i infrastruktur og strategiske tjenester med det bedste forhold mellem kvalitet og pris. Mulighederne for et lovgivningsinitiativ om koncessionskontrakter for at skabe en understøttende EU-ramme for offentlig-private partnerskaber blev påpeget i Kommissionens meddelelse fra 2009 Private og offentlige investeringer til fordel for genopretninger og langsigtede strukturændringer: udvikling af offentlig-private partnerskaber. Dette forslag fremlægges sammen med revisionen af direktiverne om offentlige indkøb[1]. Det skal resultere i vedtagelsen af en særskilt retsinstrument til regulering af koncessionstildelingen, som sammen med de to forslag om ændring af direktiverne om offentlige indkøb (2004/17/EF og 2004/18/EF) sigter mod at skabe en moderne lovgivningsmæssig ramme for offentlige kontrakter. 2. RESULTATER AF HØRINGEN AF DE INTERESSEREDE PARTER OG KONSEKVENSANALYSE : Mellem den 12. maj og den 9. juli 2010 afholdt Kommissionen en offentlig online‑høring, som offentligheden havde adgang til. Mellem den 5. august og den 30. september 2010 gennemførte Kommissionen en anden offentlig høring rettet mod erhvervslivet, arbejdsmarkedets parter og ordregivere. Høringerne bekræftede, at den manglende retssikkerhed medfører problemer, og de hindringer, som virksomheder oplever i forbindelse med markedsadgang, blev klarlagt. De lagde ligeledes op til, at der bør træffes passende EU‑foranstaltninger. Resultaterne kan ses på http://ec.europa.eu/internal_market/consultations/2010/concessions_en.htm Ovennævnte konklusioner er også blevet forstærket af en række bilaterale møder med repræsentanter for medlemsstater, på lokalt plan, med virksomheder i de pågældende sektorer og brancheorganisationer. De oplysninger, der blev indsamlet under høringerne, blev indføjet i konsekvensanalyserapporten, som blev vurderet og godkendt af Udvalget for Konsekvensanalyse den 21. marts 2011. Udvalget for Konsekvensanalyse anbefalede, at der blandt andet fremlægges yderligere bevis for problemernes omfang, konsekvenserne af fordrejningerne, den uensartede behandling af offentlige kontrakter og koncessioner og en sammenligning af de forskellige muligheder. Disse anbefalinger blev taget med i den nye version af konsekvensanalysen. Udtalelserne fra Udvalget for Konsekvensanalyse vedrørende rapporten er offentliggjort sammen med dette forslag, den endelige konsekvensanalyse og et resumé heraf. Rapporten bekræftede, at der er brug for ny lovgivning på området. Ifølge resultaterne af rapporten står de økonomiske aktører nemlig over for uensartede spilleregler, hvilket ofte resulterer i spildte forretningsmuligheder. Denne situation er omkostningskrævende og til skade for konkurrenter, der befinder sig i andre medlemsstater, de ordregivende myndigheder, andre ordregivere og forbrugere. Endvidere er der endnu ikke klarhed over definitionen af koncessioner og det nøjagtige omfang af de forpligtelser vedrørende gennemsigtighed og ikke-diskrimination, der følger af traktaten. Den manglende retssikkerhed indebærer nemlig en øget risiko for annullering eller førtidig ophævelse af ulovligt tildelte kontrakter, og i sidste ende afskrækker det myndighederne fra at anvende koncessioner i tilfælde, hvor denne type kontrakt kan være en god løsning. Selv hvis medlemsstaterne træffer lovgivningsmæssige foranstaltninger til at etablere en juridisk ramme baseret på traktatens principper, vil der stadig være retslig usikkerhed i forbindelse med de nationale lovgiveres fortolkninger af disse principper og de store forskelle mellem lovgivningerne i forskellige medlemsstater. Det nævnes, at den fuldstændige mangel på national lovgivning i visse tilfælde kan resultere i, at koncessionerne tildeles direkte og med stor risiko for uredelighed og endda korruption. Lovgivning baseret på de bestemmelser, der i øjeblikket gælder for koncessionskontrakter om offentlige bygge- og anlægsarbejder, tilpasset og suppleret med visse særbestemmelser, blev udpeget som den bedste løsning. En mere restriktiv metode kunne indebære at udvide de bestemmelser, der gælder for offentlige kontrakter, til også at omfatte koncessioner. Denne metode anses for uhensigtsmæssig, da den potentielt kunne afskrække de ordregivende myndigheder fra at anvende koncessioner. 3. JURIDISKE ASPEKTER AF FORSLAGET  Retsgrundlag Retsgrundlaget for dette forslag er artikel 53, stk. 1, artikel 62 og 114 i traktaten om Den Europæiske Unions funktionsmåde (TEUF).  Subsidiaritetsprincippet Subsidiaritetsprincippet finder anvendelse, da forslaget ikke hører ind under EU's enekompetence. Målene i forslaget kan ikke i tilstrækkelig grad opfyldes af medlemsstaterne af følgende årsag: Samordningen af udbudsprocedurerne over visse tærskelværdier udgør et vigtigt redskab for gennemførelsen af offentlige indkøb i det indre marked ved at garantere de økonomiske aktører faktisk og lige adgang til koncessioner i hele det indre marked. Europæiske procedurer for indkøb giver gennemsigtighed og objektivitet i offentlige indkøb, som fører til betydelige besparelser og forbedrede resultater på indkøbsområdet, hvilket medlemsstaternes myndigheder og i sidste instans de europæiske skatteydere drager fordel af. Dette mål kan ikke i tilstrækkelig grad opfyldes ved medlemsstaternes indsats alene, fordi det uundgåeligt vil føre til uensartede krav og måske modstridende ordninger, der gør den lovgivningsmæssige del mere kompliceret og forårsager uberettigede hindringer for grænseoverskridende aktiviteter. Mange medlemsstater har indtil nu undladt at fortolke, klarlægge eller gennemføre de relevante principper i traktaten om gennemsigtighed og ligebehandling på en måde, der sikrer en korrekt tildeling af koncessionskontrakter. Den manglende retssikkerhed, der følger deraf, og markedsafskærmningen fjernes formentlig ikke, uden at der gribes ind på relevant plan. Det er derfor nødvendigt, at EU griber ind for at nedbryde barriererne for et koncessionsmarked i EU, sikre konvergens og lige vilkår og i sidste ende garantere fri bevægelighed for varer og tjenesteydelser i alle 27 medlemsstater. Derfor opfylder forslaget subsidiaritetsprincippet.  Proportionalitetsprincippet Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked gennem begrænsede regler for tildeling for koncessioner. Ved konsekvensanalysen blev en række løsninger fremlagt. Disse løsninger blev analyseret med henblik på at vurdere, om de kunne opfylde lovgivningens målsætninger. Analysen viste, at målsætningerne ikke kan nås ved at indføre sanktioner eller andre ikkebindende lovbestemmelser. De mest grundlæggende bestemmelser, der på nuværende tidspunkt gælder for koncessioner på offentlige bygge- og anlægsarbejder, er utilstrækkelige, fordi de ikke giver retssikkerhed og ikke opfylder traktatens principper. En mere detaljeret lovgivning i lighed med de nuværende regler for tildeling af offentlige kontrakter anses imidlertid for at være for vidtrækkende, i forhold til hvad der er nødvendigt for at nå målene.  Reguleringsmiddel/reguleringsform Eftersom grundlaget for forslaget er artikel 53, stk. 1, artikel 62 og 114 i TEUF, vil det, til bestemmelser, der skal finde anvendelse på både vareindkøb og indkøb af tjenesteydelser, være i strid med traktaten at anvende en forordning. Det foreslåede reguleringsmiddel er derfor et direktiv. I forbindelse med konsekvensanalyseprocessen blev ikkelovgivningsmæssige løsningsmodeller forkastet af årsager nærmere angivet i konsekvensanalysen. 4. Budgetmæssige Konsekvenser Forslaget har ingen budgetmæssige konsekvenser. 5. Yderligere oplysninger  Fornyet gennemgang/revision/udløbsklausul Forslaget indeholder en revisionsklausul vedrørende de økonomiske virkninger på det indre marked af tærskelværdierne i artikel 5.  Nærmere beskrivelse af forslaget Forslaget til direktivet forventes at sikre gennemsigtighed, lighed og retssikkerhed ved tildeling af koncessioner og dermed bidrage til forbedrede investeringsmuligheder og i sidste ende arbejder og tjenesteydelser af højere kvalitet. Det finder anvendelse på koncessioner, der tildeles efter direktivets ikrafttræden. Denne bestemmelse er i overensstemmelse med Den Europæiske Unions Domstols dom om ændring af kontrakter (med forbehold af midlertidige ordninger, der kan være nødvendige for at sikre kontinuitet i en tjenesteydelse, der afventer tildeling af en ny koncession). Ovennævnte fordele forventes som følge af en række procedurekrav og ‑specifikationer, der gælder for koncessionstildeling, og som har to overordnede mål: at øge retssikkerheden og sikre alle europæiske virksomheder bedre adgang til koncessionsmarkedet. Retssikkerhed Hovedformålet med direktivet er at klarlægge den juridiske ramme, der gælder for tildeling af koncessioner, mens et andet er klart at afgrænse anvendelsesområdet for denne ramme. De specifikke krav inden for koncessioner kommer til at øge retssikkerheden ved på den ene side at give de ordregivende myndigheder og andre ordregivere et klart regelsæt, der integrerer traktatens principper om tildeling af koncessioner, og på den anden side at give de økonomiske aktører en grundlæggende sikkerhed med hensyn til tildelingsproceduren. Definition: Nærværende forslag til direktiv om tildeling af koncessioner indeholder en mere præcis definition af koncessionskontrakter med hensyn til begrebet "forretningsmæssig risiko" og begrebet "væsentlig risiko". Forslaget indeholder også retningslinjer for, hvor længe koncessioner maksimalt må vare. Integration af traktatforpligtelserne i afledt ret: Direktivet udvider de fleste af de krav, der på nuværende tidspunkt gælder for tildeling af koncessioner på offentlige bygge- og anlægsarbejder, til også at gælde for tjenesteydelseskoncessioner. Der fastsættes også en række konkrete og mere præcise krav, som gælder i forskellige etaper af tildelingsproceduren på grundlag af principperne i traktaten, som det tolkes i EU‑domstolens retspraksis. Det udvider desuden den afledte rets anvendelsesområde til at omfatte tildeling af koncessionskontrakter i forsyningssektoren, hvilket på nuværende tidspunkt er fritaget for sådan ret. Samarbejde mellem offentlige organisationer: Der hersker betydelig retsusikkerhed med hensyn til, i hvor vid udstrækning samarbejde mellem offentlige myndigheder skal være dækket af regler om offentlige udbud. Fortolkningen af EU-Domstolens retspraksis varierer medlemsstaterne og endda de ordregivende myndigheder imellem. Forslaget afklarer derfor, i hvilke tilfælde kontrakter indgået mellem ordregivende myndigheder ikke er omfattet af reglerne om tildeling af koncessioner. Afklaringen følger de principper, der er fastlagt i Domstolens retspraksis. Ændringer: Ændring af koncessionerne i deres løbetid er blevet stadig mere relevant, men også problematisk for aktørerne. Ændring af koncessioner omhandles i en specifik bestemmelse, som integrerer de grundlæggende løsninger, der er fastlagt gennem retspraksis, og giver en pragmatisk løsning til håndtering af uforudsete omstændigheder, som kræver, at en koncession ændres i løbetiden. Bedre adgang til koncessionsmarkederne Forslaget har til hensigt grundlæggende at forbedre de økonomiske aktørers adgang til koncessionsmarkederne. Bestemmelserne skal først og fremmest gøre tildelingsprocedurerne mere gennemsigtige og retfærdige ved at mindske risikoen for, at de ordregivende myndigheder og andre ordregivere træffer vilkårlige beslutninger om forudgående og efterfølgende offentliggørelse, retssikkerhedsgaranti, udvælgelses‑ og tildelingskriterier samt tidsfrister for tilbudsgiverne. Desuden skal bestemmelserne give bedre muligheder for retshjælp for at forebygge eller håndtere overtrædelse af bestemmelserne. Offentliggørelse i Den Europæiske Unions Tidende: For at sikre gennemsigtighed og ligebehandling af alle økonomiske aktører fastsættes der i dette direktiv bestemmelser om obligatorisk offentliggørelse af koncessioner med en værdi på mindst 5 000 000 EUR. Denne tærskel, som allerede gælder for bygge- og anlægsarbejder, er nu udvidet til også at gælde tjenesteydelseskoncessioner under hensyntagen til de offentlige høringer og undersøgelser, som Kommissionen har udført i forbindelse med forarbejdet til dette forslag. Formålet hermed er at holde eventuelle yderligere administrative byrder og omkostninger på niveau med kontraktens værdi og at fokusere på kontrakter med et klart grænseoverskridende tilsnit. Tærskelværdien gælder for værdien af koncessionskontrakter, som beregnes i henhold til en metode, som angives i kontrakten. Ved tjenesteydelseskoncessioner udgør denne værdi den anslåede samlede værdi af alle tjenesteydelser, som skal præsteres af koncessionshaveren under hele koncessionens varighed. De nye regler defineres også minimumskravene for, hvilke oplysninger potentielle tilbudsgivere skal have. Frister: Der fastsættes også en minimumsfrist for tilkendegivelse af interesse i koncessioner, nemlig 52 dage, hvilket i øjeblikket også er fristen for koncessionskontrakter om offentlige bygge- og anlægsarbejder. Det er besluttet at give længere frister for koncessioner end for offentlige kontrakter, eftersom koncessionskontrakter ofte er mere komplicerede. Udvælgelses- og udelukkelseskriterier: Forslaget indeholder også krav om de udvælgelseskriterier, som ordregiveren (myndighed eller anden ordregiver) skal anvende ved tildeling af koncessioner. Disse regler er mindre restriktive end tilsvarende bestemmelser, der i øjeblikket gælder for offentlige kontrakter. De begrænser imidlertid udvælgelseskriterierne for sådanne kriterier med hensyn til tilbudsgivernes økonomiske, finansielle og tekniske kapacitet og giver mulighed for at begrænse omfanget af acceptable udelukkelseskriterier. Tildelingskriterier: I forslaget stilles der krav om at anvende objektive kriterier knyttet til genstanden for koncessionen, hvilket skal sikre, at principperne om gennemsigtighed, ikke-diskrimination og ligebehandling overholdes, og at tilbuddene vurderes på reelle konkurrencevilkår, og dermed gøre det muligt for den ordregivende myndighed henholdsvis ordregiveren at foretage en samlet økonomisk vurdering. Disse kriterier bør resultere i, at de ordregivende myndigheder eller andre ordregivere ikke træffer vilkårlige beslutninger, og de skal offentliggøres på forhånd i prioriteret rækkefølge med de vigtigste først. De medlemsstaterne, ordregivende myndigheder eller andre ordregivere, der ønsker det, kan lægge det "økonomisk mest fordelagtige tilbud" til grund for koncessionstildelingen. Proceduremæssige garantier: I modsætning til direktiverne om offentlige indkøb indeholder de foreslåede bestemmelser ikke en fast fortegnelse over tildelingsprocedurer. Denne løsning gør det muligt for ordregivende myndigheder og andre ordregivere at anvende mere fleksible procedurer ved tildelingen af koncessioner blandt andet for bedre at kunne følge nationale retslige traditioner og gøre det muligt at organisere tildelingen så effektivt som muligt. Dog fastsættes der i forslaget en række klare proceduremæssige garantier, der skal anvendes ved tildelingen af koncessioner især i forbindelse med forhandlingerne. Disse garantier skal sikre, at processen er retfærdig og gennemsigtig. Klagemuligheder: Forslaget udvider anvendelsesområdet for klagedirektiverne (direktiv 89/665/EØF og 92/13/EF som ændret ved direktiv 2007/66/EF) til at gælde alle koncessionskontrakter over tærskelværdien. Forslaget skal sikre, at der findes en reel mulighed for at få prøvet en tildelingsbeslutning for en domstol, og det indeholder nogle retslige minimumsnormer, som de ordregivende myndigheder og andre ordregivere skal overholde. 2011/0437 (COD) Forslag til EUROPA-PARLAMENTETS OG RÅDETS DIREKTIV om tildeling af koncessionskontrakter (EØS–relevant tekst) EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 53, stk. 1, artikel 62, og artikel 114, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg[2], under henvisning til udtalelse fra Regionsudvalget[3], efter den almindelige lovgivningsprocedure og ud fra følgende betragtninger: (1) Der findes ikke klare regler på EU-plan for tildeling af koncessionskontrakter. Det skaber juridisk usikkerhed og barrierer for den frie udveksling af tjenesteydelser og fører til konkurrenceforvridning, der hindrer det indre marked i at fungere tilfredsstillende. Som følge heraf fortaber de økonomiske aktører, især små og mellemstore virksomheder (herefter "SMV'er"), deres rettigheder på det indre marked og går glip af vigtige forretningsmuligheder, og de offentlige myndigheder har ikke altid mulighed for at anvende offentlige midler således, at borgerne får gavn af tjenesteydelser af høj kvalitet til fordelagtige priser. En passende retlig ramme for tildeling af koncessioner kan sikre effektiv og ikke-diskriminerende adgang til markedet for alle EU's økonomiske aktører og retssikkerhed og dermed fremme offentlige investeringer i infrastrukturer og strategiske tjenesteydelser for borgerne. (2) Offentlige indkøb spiller en central rolle i Europa 2020-strategien[4] som et af de markedsbaserede instrumenter, der skal anvendes til at opnå intelligent, bæredygtig og inklusiv vækst, samtidig med at den mest effektive brug af offentlige midler sikres. Tildelingen af koncessioner på bygge- og anlægsarbejder er i øjeblikket underlagt grundlæggende regler i Europa-Parlamentets og Rådets direktiv nr. 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, hvorimod tildelingen af tjenesteydelseskoncessioner med et grænseoverskridende aspekt er underlagt traktatens principper, og navnlig principperne om fri bevægelighed for varer, fri etableringsret og fri udveksling af tjenesteydelser og de principper, der er afledt heraf, såsom principperne om ligebehandling, ikke-forskelsbehandling, gensidig anerkendelse, proportionalitet og gennemsigtighed. Der er fare for, at denne situation skaber retsusikkerhed som følge af de nationale lovgiveres forskellige fortolkninger af principperne i traktaten og fører til, at der er store forskelle i medlemsstaternes lovgivninger. Dette har EU-Domstolens omfattende retspraksis i stort omfang bekræftet, selvom den kun delvis har behandlet bestemte aspekter ved koncessionskontrakters tildeling. Det er derfor nødvendigt, at principperne i traktaten konkretiseres i alle medlemsstaterne og at forskellene i deres udlægning på EU-plan fjernes, for at bringe de vedvarende forvridninger på det indre marked til ophør. (3) Direktivet bør på ingen måde begrænse medlemsstaternes eller deres myndigheders frihed til at træffe afgørelse om direkte tilvejebringelse af bygge- og anlægsarbejder eller tjenesteydelser til offentligheden eller give udførelsen af disse arbejder i underentreprise til tredjemand. Medlemsstaterne eller deres myndigheder bør frit kunne bestemme udformningen af de tjenester, der skal leveres og dermed også kunne fastlægge alle kvalitative eller prismæssige betingelser for at forfølge deres målsætninger for den offentlige politik. (4) For koncessioner over en bestemt værdi er det hensigtsmæssigt at fastlægge en minimumssamordning af offentlige procedurer for tildeling af sådanne kontrakter på grundlag af principperne i traktaten for at sikre koncessionerne adgang til konkurrence og sørge for en passende grad af retssikkerhed. Disse koordineringsbestemmelser bør ikke gå ud over, hvad der er nødvendigt for at nå førnævnte mål. Det bør dog stå medlemsstaterne frit for at supplere eller videreudvikle disse bestemmelser, hvis de finder det formålstjenligt for navnlig at sikre bedre overensstemmelse med førnævnte principper. (5) Der bør også gælde bestemte koordineringsbestemmelser for tildeling af koncessioner for bygge- og anlægsarbejder og tjenesteydelseskoncessioner inden for vand- og energiforsyning, transport samt posttjenester, eftersom de nationale myndigheder vil kunne øve indflydelse på adfærden hos virksomheder, der udøver virksomhed inden for disse sektorer, og under hensyntagen til den lukkede karakter af de markeder, hvor de arbejder, fordi medlemsstaterne giver særlige eller eksklusive rettigheder vedrørende levering, tilrådighedsstillelse eller drift af net til ydelse af den pågældende tjeneste. (6) Koncessioner er gensidigt bebyrdende aftaler, der indgås mellem én eller flere økonomiske aktører og én eller flere ordregivende myndigheder eller andre ordregivere, og som vedrører anskaffelse af bygge- og anlægsarbejder eller tjenesteydelser, som normalt består i retten til at udnytte bygge- og anlægsarbejdet eller tjenesteydelserne, der er omfattet af kontrakten. Udførelsen af sådanne bygge- og anlægsarbejder eller tjenesteydelser er underlagt særlige bindende forpligtelser, der fastlægges af den ordregivende myndighed henholdsvis ordregiveren, og har retsgyldighed. Derimod bør bestemte statslige dokumenter som godkendelser eller tilladelser, hvorved staten eller en offentlig myndighed fastlægger betingelserne for udøvelsen af en økonomisk aktivitet, ikke anses for koncessioner. Dette gælder også for bestemte aftaler, der vedrører en økonomisk aktørs ret til at udnytte bestemte offentlige områder eller ressourcer som f.eks. forpagtningskontrakter, hvorved staten eller den ordregivende myndighed henholdsvis ordregiver kun fastlægger generelle betingelser for deres benyttelse uden at opnå bestemte arbejder eller tjenesteydelser. (7) Vanskeligheder ved fortolkningen af begrebet "koncession" og "offentlig kontrakt" har ført til vedvarende retlig usikkerhed blandt aktørerne og har givet anledning til talrige domme fra EU-Domstolen på dette område. Definitionen på begrebet "koncession" bør derfor præciseres, især ved at henvise til begrebet væsentlig driftsrisiko. Hovedkendetegnet ved en koncession, nemlig retten til at udnytte bygge- og anlægsarbejder eller tjenesteydelser, består altid i at der overføres en økonomisk risiko til koncessionshaver. Det indebærer en fare for, at denne ikke tjener sine investeringer og omkostninger til driften af det tildelte bygge- og anlægsarbejde eller de tildelte tjenesteydelser ind igen. Anvendelsen af særlige regler for tildeling af koncessioner ville ikke være berettiget, hvis den ordregivende myndighed henholdsvis ordregiveren letter koncessionshaveren for mulige tab ved at garantere en minimumsindtægt, der er mindst lige så stor som de omkostninger, koncessionshaveren har i forbindelse med opfyldelsen af kontrakten. Samtidig bør det præciseres, at bestemte ordninger, som afholdes fuldt ud af en ordregivende myndighed eller anden ordregiver, bør anses for at være koncessioner, når indtjeningen af investeringer og omkostninger, som aktøren har afholdt ved udførelsen af bygge- eller anlægsarbejdet eller leveringen af tjenesteydelsen, afhænger af den konkrete efterspørgsel efter eller tilgængeligheden af tjenesteydelsen eller aktiviteten. (8) Såfremt sektorspecifik regulering stiller koncessionshaver garanti for, at indtægter og udgifter udlignes ved investeringer og omkostninger, der er afholdt ved udførelsen af kontrakten, bør en sådan kontrakt ikke anses for en koncession i dette direktiv. (9) Begrebet særlige eller eksklusive rettigheder er centralt for definitionen af dette direktivs anvendelsesområde, eftersom virksomheder, som hverken er ordregivende myndigheder i henhold til artikel 4, stk. 1, nr. 1), eller offentlige foretagender, kun er omfattet, for så vidt de udøver en af de aktiviteter, der er omfattet på grundlag af sådanne rettigheder. Det bør derfor præciseres, at rettigheder, der er givet gennem en procedure baseret på objektive kriterier, navnlig i henhold til EU-lovgivningen, og hvor der er sikret tilstrækkelig offentlighed, ikke skal forstås som særlige eller eksklusive rettigheder i dette direktiv. Denne lovgivning omfatter Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas[5], Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet[6], Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet[7], Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter[8] og Europa-Parlamentets og Rådets forordning (EF) nr. 1370/2007 af 23. oktober 2007 om offentlig personbefordring med jernbane og ad vej og om ophævelse af Rådets forordning (EØF) nr. 1191/69 og (EØF) nr. 1107/70[9]. De mere og mere forskelligartede former for offentlige foranstaltninger gjorde det nødvendigt at præcisere definitionen af selve indkøbsbegrebet. EU-reglerne om koncessioner henviser til anskaffelsen af bygge- og anlægsarbejder eller tjenesteydelser, hvor det er udnyttelsen af disse bygge- og anlægsarbejder eller tjenester, der tages i betragtning. Anskaffelse skal forstås i bred forstand som opnåelse af fordelene ved de pågældende bygge- og anlægsarbejder, varer eller tjenesteydelser, men ikke i alle tilfælde med krav om overdragelse af ejendomsretten til ordregivende myndigheder eller andre ordregivere. Desuden omfatter dette direktiv almindeligvis ikke den blotte finansiering af en aktivitet, som hyppigt er forbundet med forpligtelsen til at refundere de modtagne beløb, hvis de ikke anvendes til de tilsigtede formål. (10) Det har også vist sig nødvendigt at præcisere, hvad der skal forstås som et enkelt indkøb med den virkning, at den samlede værdi af alle koncessioner indgået med henblik på dette indkøb skal tages i betragtning med hensyn til dette direktivs tærskelværdier, og at indkøbet skal annonceres som en helhed, muligvis opdelt i delkontrakter. Begrebet et enkelt indkøb dækker alle de varer, bygge- og anlægsarbejder og tjenesteydelser, der er nødvendigt for at udføre et bestemt projekt. Der er f.eks. tale om ét samlet projekt, når den ordregivende myndighed på forhånd har planlagt og udformet det samlet, når de forskellige indkøbte elementer opfylder én samlet økonomisk og teknisk funktion, eller når de på anden måde er logisk forbundne. (11) For at sikre reel åbning af markedet samt passende ligevægt i anvendelsen af reglerne om tildeling af koncessioner inden for vand- og energiforsyning, transport og posttjenester må de pågældende virksomheder defineres på anden måde end ved henvisning til deres retlige form. Det bør derfor sikres, at princippet om ligebehandling af ordregivere i den offentlige og den private sektor ikke anfægtes. Det skal desuden i overensstemmelse med traktatens artikel 345 sikres, at medlemsstaternes ejendomsretlige ordninger ikke berøres. (12) Koncessioner kan tildeles af ordregivere for at dække behovene for flere aktiviteter, der kan være underlagt forskellige juridiske ordninger. Det skal klart fremgå, at de retsregler, der gælder for en enkelt koncession, der omfatter flere aktiviteter, bør være de regler, der gælder for den aktivitet, som den først og fremmest tager sigte på. Hvilken aktivitet koncessionen først og fremmest tager sigte på, fastslås på grundlag af den analyse af, hvilke behov den specifikke koncession skal dække, som ordregiveren foretager for at vurdere koncessionens værdi og udarbejde koncessionsudbudsmaterialet. I visse tilfælde kan det være objektivt umuligt at fastslå, hvilken aktivitet koncessionen først og fremmest tager sigte på. Det bør fastsættes, hvilke regler der skal gælde i disse tilfælde. (13) Det er hensigtsmæssigt at der fra direktivets anvendelsesområde udelukkes visse tjenesteydelseskoncessioner, som er tildelt en økonomisk aktør, der selv er en ordregivende myndighed eller anden ordregiver, på grundlag af en eksklusiv rettighed, som den økonomiske aktør har i henhold til offentliggjort national lovgivning eller administrativ bestemmelse, og som er tildelt i henhold til traktaten og sektorspecifik EU-lovgivning om forvaltning af netværksinfrastruktur i forbindelse med aktiviteterne i bilag III, eftersom en sådan eksklusiv rettighed gør det umuligt at følge en udbudsprocedure for tildelingen. Uanset og med forbehold af de juridiske konsekvenser som følge af generel udelukkelse fra direktivets anvendelsesområde bør koncessioner som defineret i artikel 8, stk. 1, være omfattet af forpligtelsen til at offentliggøre en bekendtgørelse om koncessionstildeling for at sikre grundlæggende gennemsigtighed, medmindre betingelserne for denne gennemsigtighed er fastlagt i sektorspecifik lovgivning. (14) Det er hensigtsmæssigt at udelukke visse tjenesteydelseskoncessioner og koncessioner om bygge- og anlægsarbejder, der tildeles en virksomhed, der er tilknyttet ordregivere, hvis hovedaktivitet er at præstere disse tjenesteydelser eller arbejder til den sammenslutning, virksomheden er tilknyttet, og ikke markedsføre dem. Det er også nødvendigt at udelukke visse koncessioner vedrørende tjenesteydelser og bygge- og anlægsarbejder, som ordregiveren har tildelt et joint venture, der består af flere ordregivere, med henblik på udøvelse af de i dette direktiv omhandlede aktiviteter, og som denne deltager i. Det bør dog sikres, at denne udelukkelse ikke skaber konkurrenceforvridning til fordel for de virksomheder eller joint ventures, som er tilknyttet ordregiverne. Der bør fastsættes et passende regelsæt, især vedrørende grænser for, hvor stor en del af omsætningen virksomhederne må skaffe fra markedet, således at de, når denne grænse er nået, mister muligheden for at få tildelt koncessioner uden udbud, og vedrørende sammensætningen af joint ventures og stabiliteten i forbindelserne mellem disse joint ventures og de ordregivere, som de består af. (15) Dette direktiv bør ikke gælde for koncessioner, som ordregivere har tildelt med det formål at muliggøre udførelse af en af de aktiviteter, der er omhandlet i bilag III, hvis den pågældende aktivitet i den medlemsstat, hvor den udøves, er undergivet almindelige konkurrencevilkår på markeder, hvortil adgangen er fri, jf. den procedure, der er fastlagt med henblik herpå i henhold til artikel 27 og 28 i direktiv [direktiv 2004/17/EF]. Denne procedure skal sikre, at de berørte ordregivere gives retssikkerhed og tilbydes en passende beslutningsprocedure, der gør det muligt på kort tid at sikre en ensartet anvendelse af EU-retten på området. (16) Direktivet gælder ikke for tildeling af en koncession, der er foretaget af internationale organisationer på egne vegne og for egen regning. Det skal dog afklares, i hvilket omfang det er hensigtsmæssigt, at dette direktiv finder anvendelse for koncessionstildeling, der er underlagt særlige internationale regler. (17) Der er betydelig retlig usikkerhed med hensyn til det omfang, hvori samarbejde mellem offentlige myndigheder er omfattet af reglerne om tildeling af koncession. EU-Domstolens relevante retspraksis fortolkes forskelligt af medlemsstaterne og endda af ordregivende myndigheder eller visse andre ordregivere. Det er derfor nødvendigt at afklare, i hvilke tilfælde koncessioner indgået mellem sådanne myndigheder ikke er underlagt anvendelsen af reglerne om tildeling af koncessioner. Afklaringen bør afstemmes med de principper, der er fastlagt i Domstolens relevante retspraksis. Den kendsgerning, at begge aftaleparter selv er ordregivende myndigheder eller andre ordregivere i henhold til artikel 4, stk. 1, nr. 1, udelukker ikke i sig selv anvendelsen af reglerne om tildeling af koncessioner. Anvendelsen af reglerne om koncessionstildeling bør imidlertid ikke indvirke på de offentlige myndigheders frihed til at beslutte, hvordan de vil udføre deres offentlige tjenesteydelsesopgaver. Koncessioner tildelt kontrollerede virksomheder eller samarbejde om fælles udførelse af de deltagende ordregivende myndigheders henholdsvis andre ordregiveres offentlige tjenesteydelsesopgaver bør derfor undtages fra reglerne, hvis betingelserne i dette direktiv er opfyldt. Dette direktiv har til formål at sikre, at alt undtaget samarbejde mellem offentlige organisationer ikke fører til konkurrencefordrejning i forbindelse med private økonomiske aktører. En ordregivende myndigheds deltagelse som tilbudsgiver i en procedure med henblik på tildelingen af en offentlig kontrakt må heller ikke forårsage konkurrencefordrejning. (18) For at sikre tilstrækkelig offentliggørelse af bygge- og anlægskoncessioner og tjenesteydelseskoncessioner over en vis værdi, der tildeles af ordregivere og ordregivende myndigheder, bør tildelingen af sådanne kontrakter ske efter en obligatorisk offentliggørelse af en koncessionsbekendtgørelse i Den Europæiske Unions Tidende. Tærskelværdierne bør afspejle koncessionernes klare grænseoverskridende betydning for de økonomiske aktører, der er beliggende i andre medlemsstater. Ved beregningen af værdien af en tjenesteydelseskoncession skal der tages hensyn til den anslåede værdi af alle tjenesteydelser, der skal ydes af koncessionshaveren, set ud fra en potentiel tilbudsgivers synspunkt. (19) I lyset af de skadelige virkninger for konkurrencen bør tildeling af koncessioner uden forudgående offentliggørelse kun være tilladt under ganske særlige omstændigheder. Denne undtagelse bør begrænses til tilfælde, hvor det fra begyndelsen er klart, at offentliggørelse ikke fører til mere konkurrence, især fordi der objektivt set kun er en økonomisk aktør, der har formåen til at gennemføre den pågældende koncession. Kun situationer med objektiv eksklusivitet kan berettige tildeling af en koncession uden offentliggørelse til en økonomisk aktør, hvor situationen med eksklusivitet ikke er skabt af den ordregivende myndighed henholdsvis ordregiveren selv med henblik på den fremtidige tildelingsprocedure, og hvor der efter grundig vurdering ikke findes tilstrækkelige alternativer. (20) En gennemgang af de såkaldte prioriterede og ikke-prioriterede tjenesteydelser (A- og B-tjenesteydelser), som Kommissionen har foretaget, har vist, at det ikke er berettiget at begrænse den fulde anvendelse af lovgivningen om offentlige indkøb til en afgrænset gruppe af tjenesteydelser. Som følge heraf bør direktivet gælde for en række tjenesteydelser (som f.eks. catering- og vanddistributionstjenester), da begge områder udviser potentiale for grænseoverskridende handel. (21) På baggrund af resultaterne af den evaluering, som Kommissionen gennemførte vedrørende reformen af reglerne for offentlige indkøb, bør kun de tjenesteydelser, der har en begrænset grænseoverskridende dimension, især de såkaldte personlige tjenesteydelser, såsom visse social, sundhedsmæssige og uddannelsesmæssige tjenesteydelser, udelukkes fra direktivets fulde anvendelse. Disse tjenester ydes i en særlig sammenhæng, som er meget forskellig fra medlemsstat til medlemsstat som følge af forskellige kulturelle traditioner. Der skal derfor fastlægges en særlig ordning for koncessioner for disse tjenesteydelser, som tager hensyn til, at de først for nylig er blevet reguleret. En forpligtelse til at offentliggøre en forhåndsmeddelelse og en bekendtgørelse om koncessionstildeling for koncessioner, hvis værdi er lig med eller højere end de tærskelværdier, der er fastsat i dette direktiv, er en hensigtsmæssig måde at meddele oplysninger om forretningsmuligheder til potentielle tilbudsgivere og om antallet og type af kontrakter, der kan tildeles interesserede parter. Medlemsstaterne bør endvidere indføre passende foranstaltninger, hvad angår tildeling af koncessionskontrakter for disse tjenesteydelser, der har til formål at sikre overensstemmelse med principperne om gennemsigtighed og ligebehandling af økonomiske aktører samt give ordregivende myndigheder og andre ordregivere mulighed for at tage hensyn til de pågældende tjenesteydelsers særlige karakter. Medlemsstaterne bør sikre, at ordregivende myndigheder og andre ordregivere har mulighed for at tage hensyn til behovet for at sikre tjenesteydelsernes kvalitet og kontinuitet, at der er adgang til dem, og at de er alment tilgængelige, til de forskellige brugeres særlige behov, at brugerne inddrages og får indflydelse samt innovation. (22) Under hensyntagen til vigtigheden af den kulturelle sammenhæng og disses tjenesters følsomhed bør medlemsstaterne have vide skønsbeføjelser til at planlægge valget af leverandører på den måde, de finder mest hensigtsmæssig. Reglerne i dette direktiv forhindrer ikke medlemsstaterne i at anvende særlige kvalitetskriterier ved udvælgelsen af tjenesteydere, som f.eks. de kriterier, som er fastlagt i den frivillige European Quality Framework for Social Services, der er udarbejdet af EU's Udvalg for Social Beskyttelse. Medlemsstater og/eller offentlige ordregivere kan selv levere disse ydelser eller tilrettelægge sociale tjenesteydelser på en måde, der ikke omfatter indgåelse af koncessioner, f.eks. ved blot at finansiere sådanne ydelser eller udstede licens eller godkendelse til alle økonomiske aktører, der opfylder de betingelser, som den ordregivende myndighed henholdsvis ordregiveren på forhånd har fastlagt, uden grænser eller kvoter, såfremt et sådant system sikrer tilstrækkelig bekendtgørelse og overholder principperne om gennemsigtighed og ikke-forskelsbehandling. (23) For at give alle interesserede virksomheder mulighed for at indgive ansøgninger og tilbud bør ordregivende myndigheder og andre ordregivere være forpligtet til at overholde en minimumsfrist for modtagelse af sådanne ansøgninger. (24) Valget af forholdsmæssige, ikke-diskriminerende og rimelige udvælgelseskriterier og anvendelsen af disse på de økonomiske aktører er af afgørende betydning for, at de kan få effektiv adgang til de økonomiske muligheder, der er forbundet med koncessioner. Især muligheden for at en ansøger kan basere sig på andre enheders formåen, kan være afgørende for, at små og mellemstore virksomheder bliver i stand til at deltage. Det er derfor hensigtsmæssigt at fastsætte, at udvælgelseskriterierne udelukkende bør vedrøre aktørernes tekniske, finansielle og økonomiske formåen og bør offentliggøres i koncessionsbekendtgørelsen og ikke kan afskære en økonomisk aktør fra at basere sig på andre enheders formåen, uanset den juridiske karakter af dens forbindelser med disse enheder, hvis sidstnævnte godtgør over for den ordregivende myndighed henholdsvis ordregiveren, at den råder over de nødvendige ressourcer. (25) For at sikre gennemsigtighed og ligebehandling bør kriterierne for tildeling af koncessioner altid opfylde visse generelle standarder. De bør på forhånd gøres offentlig tilgængelige for alle potentielle tilbudsgivere, vedrøre kontraktens genstand og ikke give den ordregivende myndighed henholdsvis ordregiveren ubegrænset valgfrihed. De bør sikre muligheden for effektiv konkurrence og bør være ledsaget af krav, der giver mulighed for en effektiv kontrol af tilbudsgivernes oplysninger. For at overholde disse normer og samtidig øge retssikkerheden bør medlemsstaterne stille som krav, at kriteriet om det økonomisk mest fordelagtige tilbud anvendes. (26) Når ordregivende myndigheder og andre ordregivere vælger at tildele en koncession til den, der har givet det økonomisk mest fordelagtige tilbud, bør de fastlægge de økonomiske og kvalitative kriterier ud fra det grundlag, de vil benytte til at vurdere tilbuddene for at udpege det tilbud, der sikrer det bedste forhold mellem kvalitet og pris. Disse kriterier bør fastsættes ud fra koncessionens genstand, eftersom de bør gøre det muligt at vurdere de enkelte tilbuds resultatniveau i forhold til koncessionens genstand som defineret i de tekniske specifikationer og at måle forholdet mellem kvalitet og pris for hvert tilbud. (27) Koncessioner er normalt langsigtede, komplekse arrangementer, hvor koncessionshaver påtager sig ansvar og risici, der traditionelt bæres af de ordregivende myndigheder, og som normalt hører under deres ansvarsområde, og af andre ordregivere. Derfor bør ordregivende myndigheder og andre ordregivere bevare en vis fleksibilitet med hensyn til at organisere tildelingsprocessen, herunder også en mulighed for at forhandle kontraktens indhold med ansøgerne. For at sikre ligebehandling og gennemsigtighed igennem hele tildelingsproceduren bør der fastsættes visse krav med hensyn til tildelingsprocessen, herunder forhandlinger, udbredelse af informationer og adgang til skriftlige optegnelser. For at undgå urimelig behandling af potentielle ansøgere er det også nødvendigt at fastsætte, at der ikke bør afviges fra de oprindelige betingelser i koncessionsbekendtgørelsen. (28) Der er behov for, at de tekniske specifikationer, der udarbejdes af ordregivende myndigheder og andre ordregivere, sikrer, at der skabes muligheder for en konkurrencesituation ved tildeling af koncessioner. Det skal derfor være muligt at afgive tilbud, som afspejler mange forskellige tekniske løsningsmuligheder, så der opnås tilstrækkelig konkurrence. De tekniske specifikationer bør derfor udformes på en sådan måde, at kunstig indsnævring af konkurrence undgås gennem krav, der begunstiger en bestemt økonomisk aktør, ved at spejle de vigtigste egenskaber for de varer, tjenesteydelser eller bygge- og anlægsarbejder, der normalt tilbydes af den pågældende økonomiske aktør. Udarbejdelse af de tekniske specifikationer i form af funktionelle og udførelsesrelaterede krav gør det almindeligvis muligt at opnå dette mål på bedste måde og fremme innovation. Når der henvises til en europæisk standard, eller i mangel heraf til en national standard, bør tilbud baseret på tilsvarende ordninger tages i betragtning af de ordregivende myndigheder henholdsvis andre ordregivere. For at godtgøre at der er tale om en tilsvarende ordning, bør det kræves, at tilbudsgiverne fremlægger efterprøvet dokumentation fra tredjepart. Anden relevant dokumentation, såsom teknisk dokumentation fra fabrikanten, bør også tillades, hvis den pågældende økonomiske aktør ikke har adgang til sådanne certifikater eller testrapporter eller ikke har mulighed for at fremskaffe dem inden for de fastsatte frister. (29) I tekniske specifikationer og tildelingskriterier bør ordregivende myndigheder og andre ordregivere kunne henvise til en specifik fremstillingsproces, en specifik form for levering af tjenesteydelser eller en specifik proces i en fase i et produkts eller en tjenesteydelses livscyklus, forudsat at de har tilknytning til koncessionens genstand. For bedre at integrere sociale hensyn ved tildeling af koncessioner bør ordregiverne også have lov til at lade karakteristika vedrørende arbejdsforholdene indgå i tildelingskriterierne. Hvis de ordregivende myndigheder eller andre ordregivere anvender det økonomisk mest fordelagtige tilbud, vil sådanne kriterier kun kunne omfatte arbejdsforholdene for de personer, der er direkte involveret i den pågældende fremstillingsproces eller levering. Disse karakteristika må kun vedrøre beskyttelsen af det i fremstillingsprocessen involverede personales sundhed eller fremme af social integration af ugunstigt stillede personer eller personer i udsatte grupper, som indgår i det personale, der har fået til opgave at udføre kontrakten, herunder adgang for handicappede. I dette tilfælde bør tildelingskriterier, som indeholder sådanne karakteristika, under alle omstændigheder begrænses til de karakteristika, der har umiddelbar betydning for personalet i arbejdsmiljøet. De bør anvendes i overensstemmelse med Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser[10] og på en måde, der hverken direkte eller indirekte diskriminerer økonomiske operatører fra andre medlemsstater eller tredjelande, der er parter i denne aftale eller i frihandelsaftaler, som EU er part i. Ordregivende myndigheder og andre ordregivere bør, også når de anvender kriteriet det økonomisk mest fordelagtige tilbud, kunne anvende organiseringen, kvaliteten af og erfaringen hos de medarbejdere, der er udpeget til at udføre den pågældende koncession, som et tildelingskriterium, eftersom dette kan have indflydelse på kvaliteten af koncessionens udførelse og følgelig på tilbuddets økonomiske værdi. (30) Elektroniske informations- og kommunikationsmidler kan forenkle offentliggørelsen af kontrakter betydeligt og øge koncessionstildelingens effektivitet og gennemsigtighed. De bør som standard anvendes til kommunikation og informationsudveksling i koncessionstildelingsprocedurer. Anvendelse af elektroniske midler er desuden tidsbesparende. Der bør derfor indføres bestemmelser om reduktion af minimumsfristerne, når der bruges elektroniske midler, dog under forudsætning af at disse er forenelige med de særlige bestemmelser for fremsendelsesmetoder, der er fastsat på EU-plan. Desuden gør elektroniske informations- og kommunikationsmidler med egnede anvendelsesmuligheder det muligt for ordregivende myndigheder og andre ordregivere at forhindre, opdage og afhjælpe fejl, som opstår under udbudsprocedurerne. (31) Ordregivende myndigheder og andre ordregivere fra forskellige medlemsstater kan være interesseret i at samarbejde og i fællesskab tildele offentlige koncessioner for at drage størst mulig fordel af det indre markeds muligheder med hensyn til stordriftsfordele og risiko-/resultatdeling, især ved innovative projekter, der indebærer større risiko end med rimelighed kan accepteres af en enkelt ordregivende myndighed eller anden ordregiver. Der bør derfor fastlægges nye regler for grænseoverskridende fælles tildeling af koncession, der fastsætter den gældende lovgivning, for at fremme indførelse af grænseoverskridende offentlig fælles koncessionstildeling. Desuden kan ordregivende myndigheder og andre ordregivere fra forskellige medlemsstater etablere fælles retlige enheder i henhold til national ret eller EU-retten. Der bør fastsættes særlige regler for sådanne former for fælles koncessionstildeling. (32) De love, administrative bestemmelser og kollektive overenskomster, der gælder i de enkelte medlemsstater eller i EU for så vidt angår arbejdsforhold og sikkerhed på arbejdspladsen, bør finde anvendelse under udførelsen af en koncession, hvis sådanne bestemmelser og deres anvendelse er i overensstemmelse med EU-retten. I tilfælde af grænseoverskridelse hvor en medlemsstats arbejdstagere leverer tjenesteydelser i en anden medlemsstat for at udføre en koncession, indeholder Europa-Parlamentets og Rådets direktiv 96/71/EF af 16. december 1996 om udstationering af arbejdstagere som led i udveksling af tjenesteydelser[11] de mindstekrav, der skal opfyldes i værtslandet over for de udstationerede arbejdstagere. (33) Koncessioner bør ikke tildeles økonomiske aktører, der har deltaget i en kriminel organisation, eller som er kendt skyldige i korruption eller svig til skade for EU's finansielle interesser eller hvidvaskning af penge. Manglende betaling af skatter eller bidrag til sociale sikringsordninger bør ligeledes pålægges sanktioner i form af obligatorisk udelukkelse på EU-plan. Ordregivende myndigheder og andre ordregivere bør endvidere have mulighed for at udelukke ansøgere eller tilbudsgivere som følge af alvorlige overtrædelser af EU-lovgivning eller national lovgivning, som tager sigte på at beskytte samfundsmæssige interesser, der er forenelige med traktaten, eller hvis den økonomiske aktør har udvist betydelige eller vedvarende mangler ved udførelsen af en eller flere tidligere koncessioner af samme art, som er tildelt af den samme ordregivende myndighed henholdsvis ordregiver. (34) De betingelser, hvorunder ændringer af en koncession under udførelsen kræver en ny tildelingsprocedure, skal fastlægges under hensyntagen til EU-Domstolens relevante retspraksis. En ny tildelingsprocedure er nødvendig, hvis der er foretaget væsentlige ændringer i den oprindelige koncession, der tilkendegiver parternes vilje til at genforhandle vigtige betingelser eller vilkår i den pågældende kontrakt. Dette gælder navnlig, hvis de ændrede betingelser ville have påvirket resultatet af proceduren, hvis de havde været en del af den oprindelige procedure. En undtagelsesvis og midlertidig forlængelse af koncessionsperioden, der er strengt nødvendig for at sikre kontinuiteten i leveringen af en tjenesteydelse, der afventer tildeling af en ny koncession, bør normalt ikke anses for at være en væsentlig ændring i den oprindelige koncession. (35) Ordregivende myndigheder og andre ordregivere kan komme ud for eksterne omstændigheder, som de ikke kunne forudse ved tildelingen af koncessionen. I dette tilfælde er det nødvendigt med en vis grad af fleksibilitet, så koncessionen kan tilpasses disse omstændigheder uden en ny tildelingsprocedure. Ved omstændigheder, som en omhyggelig ordregivende myndighed eller anden ordregiver ikke kunne forudse, forstås omstændigheder der ikke kunne forudsiges trods den ordregivende myndigheds henholdsvis ordregiverens rimeligt omhyggelige udarbejdelse af den oprindelige kontrakt under hensyntagen til dennes tilgængelige midler, det specifikke projekts art og karakteristika, god praksis på området og behovet for at sikre et passende forhold mellem ressourceanvendelse ved udformning af kontrakten og dens forventede værdi. Dette er imidlertid ikke tilfældet, hvis en ændring medfører, at arten af det samlede udbud forandres, f.eks. ved at erstatte bygge- og anlægsarbejderne, varerne eller tjenesteydelserne, der skal indkøbes, med noget andet eller ved grundlæggende at ændre udbudstypen, da der i en sådan situation må forudsættes en hypotetisk påvirkning af resultatet. (36) I overensstemmelse med principperne om ligebehandling og gennemsigtighed må den valgte tilbudsgiver ikke erstattes af en anden økonomisk aktør uden genåbning af koncessionen. Den valgte tilbudsgiver, der udfører koncessionen, kan imidlertid foretage visse strukturelle ændringer under koncessionens udførelse, såsom intern omstrukturering, fusion og opkøb eller insolvens eller blive erstattet på grundlag af en bestemmelse i kontrakten, der er kendt af alle tilbudsgivere og i overensstemmelse med principperne om gennemsigtighed og ligebehandling. Sådanne strukturændringer bør ikke automatisk nødvendiggøre nye tildelingsprocedurer for alle koncessioner, som den pågældende virksomhed udfører. (37) Ordregivende myndigheder og andre ordregivere bør selv have mulighed for at fastsætte bestemmelser om ændringer af en koncession med revisionsbestemmelser i den enkelte koncessionskontrakt, men sådanne bestemmelser må ikke give dem ubegrænset spillerum. Det bør derfor fastlægges i dette direktiv, i hvilket omfang ændringer kan være omfattet af den oprindelige koncession. (38) Med henblik på tilpasning til den hurtige tekniske og økonomiske udvikling bør Kommissionen i henhold til artikel 290 i traktaten tillægges beføjelse til at vedtage retsakter om en række ikke-væsentlige bestemmelser i dette direktiv. De tekniske detaljer og karakteristika for udstyr til elektronisk modtagelse bør ajourføres i forhold til den teknologiske udvikling og de administrative behov. Det er også nødvendigt at bemyndige Kommissionen til at gøre tekniske standarder for elektronisk kommunikation obligatorisk for at sikre interoperabilitet mellem tekniske formater, processer og kommunikation ved de procedurer for koncessionstildeling, der udføres ved hjælp af elektroniske kommunikationsmidler under hensyntagen til den teknologiske udvikling og de administrative krav. Endvidere bør fortegnelsen over EU's retsakter, der fastsætter fælles metoder til beregning af livscyklusomkostninger hurtigt tilpasses, så de foranstaltninger, der er vedtaget for specifikke sektorer, indarbejdes. For at opfylde disse krav bør Kommissionen bemyndiges til at ajourføre fortegnelsen over retsakter, herunder metoderne til beregning af livscyklusomkostninger. (39) For at sikre en tilstrækkelig retsbeskyttelse af ansøgere og tilbudsgivere under koncessionstildelingsprocedurerne samt for at sikre en effektiv håndhævelse af reglerne i nærværende direktiv og af traktatens principper bør Rådets direktiv 89/665/EØF om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter[12] og Rådets direktiv 92/13/EØF om samordning af love og administrative bestemmelser vedrørende anvendelse af EF-reglerne for fremgangsmåden ved tilbudsgivning inden for vand- og energiforsyning samt transport og telekommunikation[13] også finde anvendelse på tjenesteydelseskoncessioner og på koncessioner om bygge- og anlægsarbejder af både ordregivende myndigheder og andre ordregivere. Direktiv 89/665/EØF og 92/13/EØF bør ændres i overensstemmelse hermed. (40) Behandlingen af persondata i henhold til dette direktiv bør reguleres ved Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger[14]. (41) Ifølge EU-lovgivningen om offentlige indkøb skal medlemsstaterne konsekvent og systematisk overvåge gennemførelsen og funktionsmåden for reglerne for at sikre effektiv og ensartet anvendelse af EU's lovgivning. Når medlemsstater udpeger en national myndighed, som skal bære ansvaret for at overvåge, gennemføre og kontrollere offentlige indkøb, vil denne myndighed kunne have samme ansvar med hensyn til koncessioner. Et organ med overordnede opgaver vil kunne garantere et overblik over de vigtigste problemer i forbindelse med gennemførelsen og foreslå effektiv afhjælpning af problemer af mere strukturel art. Dette organ vil også kunne give omgående tilbagemelding om, hvordan politikken fungerer, og om de potentielle svagheder i national lovgivning og i praksis og på den måde bidrage til hurtig identificering af løsninger og forbedring af koncessionstildelingsprocedurer. (42) Det er navnlig vigtigt, at Kommissionen foretager relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet. (43) For at sikre ensartede betingelser for gennemførelsen af dette direktiv, for proceduren for udarbejdelse og fremsendelse af bekendtgørelser, for offentliggørelse af data i bilag IV til VI og for ændringer af tærskelværdier bør Kommissionen overdrages gennemførelsesbeføjelser. Disse beføjelser bør udøves i henhold til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[15]. Rådgivningsproceduren bør anvendes til vedtagelse af gennemførelsesretsakter, der ikke har finansiel indvirkning eller indvirkning på arten og omfanget af forpligtelser, der følger af dette direktiv. Disse retsakter har derimod alene et administrativt formål og fremmer anvendelsen af de regler, der fastsættes ved dette direktiv. (44) Medlemsstaterne har i henhold til den fælles politiske erklæring fra medlemsstaterne og Kommissionen om skriftlige redegørelser af [dato] forpligtet sig til at vedføje et eller flere dokumenter, som beskriver forbindelsen mellem elementerne i et direktiv og de tilsvarende dele af de nationale gennemførelsesinstrumenter, til meddelelsen om deres gennemførelsesforanstaltninger. Med hensyn til dette direktiv betragter lovgiveren fremsendelsen af disse dokumenter som berettiget. VEDTAGET DETTE DIREKTIV: Direktiv om koncessioner Indholdsfortegnelse AFSNIT I: Definitioner, generelle principper og anvendelsesområde KAPITEL I: Definitioner, generelle principper og anvendelsesområde AFDELING 1: Definitioner og anvendelsesområde Artikel 1: Genstand og anvendelsesområde Artikel 2: Definitioner Artikel 3: Ordregivende myndigheder Artikel 4: Ordregivere Artikel 5: Tærskelværdier Artikel 6: Metoder til beregning af den anslåede koncessionsværdi Artikel 7: Almindelige principper AFDELING II: UNDTAGELSER Artikel 8: Undtagelser for koncessioner tildelt af ordregivende myndigheder eller andre ordregivere Artikel 9: Særlige undtagelser inden for telekommunikation Artikel 10: Undtagelser for koncessioner, der tildeles af ordregivere Artikel 11: Koncessioner, der tildeles en tilknyttet virksomhed Artikel 12: Koncessioner, der tildeles et joint venture eller en ordregiver, der deltager i et joint venture Artikel 13: Meddelelse af oplysninger Artikel 14: Udelukkelse af aktiviteter, som er direkte undergivet almindelige konkurrencevilkår Artikel 15: Forbindelser mellem offentlige myndigheder AFDELING III: Almindelige bestemmelser Artikel 16: Koncessionens varighed Artikel 17: Sociale tjenesteydelser og andre specifikke tjenesteydelser Artikel 18: Blandede koncessioner Artikel 19: Koncessioner, der omfatter flere aktiviteter AFDELING IV: Særlige situationer Artikel 20: Koncessioner, der er omfattet forbehold Artikel 21: Forskning og udvikling KAPITEL II: Principper Artikel 22: Økonomiske aktører Artikel 23: Nomenklaturer Artikel 24: Fortrolighed Artikel 25: Regler for kommunikation AFSNIT II: REGLER FOR KONCESSIONER KAPITEL I: Offentliggørelse og gennemsigtighed Artikel 26: Koncessionsbekendtgørelser Artikel 27: Bekendtgørelser om tildeling af koncessioner Artikel 28: Udarbejdelse og offentliggørelse af bekendtgørelser Artikel 29: Offentliggørelse på nationalt plan Artikel 30: Elektronisk adgang til koncessionsdokumenter KAPITEL II: Procedureforløb AFDELING 1: FÆLLES KONCESSIONER, TIDSFRISTER OG TEKNISKE SPECIFIKATIONER Artikel 31: Fælles koncessioner mellem ordregivende myndigheder eller andre ordregivere fra forskellige medlemsstater Artikel 32: Tekniske specifikationer Artikel 33: Testrapporter, certificering og anden dokumentation AFDELING II: UDVÆLGELSE AF DELTAGERE OG TILDELING AF KONCESSIONER Artikel 34: Generelle principper Artikel 35: Proceduremæssige garantier Artikel 36: Udvælgelse og kvalitativ vurdering af ansøgere Artikel 37: Fastsættelse af tidsfrister Artikel 38: Frist for indgivelse af konsessionsansøgninger Artikel 39: Kriterier for koncessionstildelingen Artikel 40: Livscyklus og livscyklusomkostninger AFSNIT III: REGLER FOR UDFØRELSEN AF KONCESSIONER Artikel 41: Underleverancer Artikel 42: Ændring af koncessioner i deres gyldighedsperiode Artikel 43: Opsigelse af koncessioner AFSNIT IV: ÆNDRINGER AF DIREKTIVERNE OM KLAGEPROCEDURER I FORBINDELSE MED OFFENTLIGE KONTRAKTER Artikel 44: Ændring af direktiv 89/665/EØF Artikel 45: Ændring af direktiv 92/13/EØF AFSNIT V: DELEGEREDE BEFØJELSER, GENNEMFØRELSESBEFØJELSER OG AFSLUTTENDE BESTEMMELSER Artikel 46: Udøvelse af delegerede beføjelser Artikel 47: Hasteprocedure Artikel 48: Udvalgsprocedure Artikel 49: Gennemførelse Artikel 50: Overgangsbestemmelser Artikel 51: Revision Artikel 52: Ikrafttræden Artikel 53: Adressater BILAG BILAG I: LISTE OVER AKTIVITETER, DER ER OMHANDLET I ARTIKEL 2, STK. 5 BILAG II: LISTE OVER EU-LOVGIVNING, DER ER OMHANDLET I ARTIKEL 40, STK. 4 BILAG III: AKTIVITETER, DER UDØVES AF ORDREGIVERE SOM OMHANDLET I ARTIKEL 4 BILAG IV: OPLYSNINGER, DER SKAL ANGIVES I KONCESSIONSBEKENDTGØRELSER BILAG V: OPLYSNINGER, DER SKAL ANGIVES I BEKENDTGØRELSER OM KONCESSIONSTILDELING BILAG VI: OPLYSNINGER, DER SKAL ANGIVES I BEKENDTGØRELSER OM TILDELING AF KONCESSIONER VEDRØRENDE SOCIALE TJENESTEYDELSER OG ANDRE SPECIFIKKE TJENESTEYDELSER (ARTIKEL 27, STK. 1) BILAG VII: OPLYSNINGER, DER SKAL ANGIVES I BEKENDTGØRELSER OM ÆNDRING AF EN KONCESSION I DENS LØBETID I HENHOLD TIL ARTIKEL 42 BILAG VIII: DEFINITION AF VISSE TEKNISKE SPECIFIKATIONER BILAG IX: KARAKTERISTIKA VEDRØRENDE OFFENTLIGGØRELSE BILAG X: TJENESTEYDELSER OMHANDLET I ARTIKEL 7 BILAG XI: LISTE OVER EU-LOVGIVNING, DER ER OMHANDLET I ARTIKEL 4, STK. 2 BILAG XII: KRAV TIL ANORDNINGER TIL ELEKTRONISK MODTAGELSE AF BUD OG ANSØGNINGER BILAG XIII: OPLYSNINGER, DER SKAL ANGIVES I FORHÅNDSMEDDELELSER OM KONCESSIONER VEDRØRENDE SOCIALE TJENESTEYDELSER OG ANDRE SPECIFIKKE TJENESTEYDELSER AFSNIT I DEFINITIONER, GENERELLE PRINCIPPER OG ANVENDELSESOMRÅDE KAPITEL I Definitioner, generelle principper og anvendelsesområde Afdeling I Definitioner og anvendelsesområde Artikel 1 Genstand og anvendelsesområde 1. Ved dette direktiv fastsættes regler for udbudsprocedurer, der gennemføres af ordregivende myndigheder og andre ordregivere med hensyn til koncessioner, hvis værdi anslås til ikke at være lavere end de tærskelværdier, der er defineret i artikel 5. 2. Direktivet finder anvendelse på anskaffelse af bygge- og anlægsarbejder eller tjenesteydelser, herunder varer, der er accessoriske i forhold til koncessionens hovedformål, fra økonomiske aktører, udvalgt af: a) ordregivende myndigheder, uanset om bygge- og anlægsarbejderne eller tjenesteydelserne, herunder de tilhørende varer, er beregnet til et offentligt formål b) ordregivere, såfremt de pågældende bygge- og anlægsarbejder eller tjenesteydelser, herunder de tilhørende varer, er beregnet til gennemførelse af en af de aktiviteter, der er omhandlet i bilag III. Artikel 2 Definitioner 1. I dette direktiv forstås ved: 1) "koncessioner": koncessioner på offentlige bygge- og anlægsarbejder, på bygge- og anlægsarbejder eller på tjenesteydelser 2) "koncession på offentlige bygge- og anlægsarbejder": en gensidigt bebyrdende kontrakt, der indgås skriftligt mellem en eller flere økonomiske aktører og en eller flere ordregivende myndigheder, og som vedrører udførelsen af arbejder, hvor vederlaget for det arbejde, som skal præsteres, enten udelukkende består i retten til at udnytte bygge- og anlægsarbejdet, eller i denne ret sammen med betaling af en pris 3) "skriftlig(t)": ethvert udtryk bestående af en helhed af ord eller tal, som kan læses, reproduceres og derefter videresendes. Det kan omfatte informationer overført og lagret ved hjælp af elektroniske midler. 4) "koncession på bygge- og anlægsarbejder": en gensidigt bebyrdende kontrakt, der indgås skriftligt mellem en eller flere økonomiske aktører og en eller flere ordregivere, og som vedrører udførelsen af arbejde, hvor vederlaget for det arbejde, som skal præsteres, enten udelukkende består i retten til at udnytte bygge- og anlægsarbejdet, eller i denne ret sammen med betaling af en pris 5) "udførelse af arbejde": enten udførelse eller både projektering og udførelse af et bygge- og anlægsarbejde vedrørende en af de i bilag I omhandlede aktiviteter eller om udførelse ved et hvilket som helst middel af et bygge- og anlægsarbejde, der svarer til krav angivet af den ordregivende myndighed, der har bestemmende indflydelse på typen eller projekteringen af bygge- og anlægsarbejdet 6) "bygge- og anlægsarbejde": resultatet af et sæt bygge- og anlægsaktiviteter bestemt til i sig selv at udfylde en økonomisk eller teknisk funktion 7) "koncession på tjenesteydelser": en gensidigt bebyrdende kontrakt, der indgås skriftligt mellem en eller flere økonomiske aktører og en eller flere ordregivende myndigheder eller andre ordregivere, og som vedrører tjenesteydelser undtagen ydelser nævnt i nr. 2) og 4), hvor vederlaget for de tjenesteydelser, som skal præsteres, enten udelukkende består i retten til at udnytte tjenesteydelserne, eller i denne ret sammen med betaling af en pris 8) "ansøger": en økonomisk aktør, der har anmodet om en opfordring til at deltage eller er blevet opfordret til at deltage i en koncessionstildeling 9) "koncessionshaver": en økonomisk aktør, der er blevet tildelt en koncession 10) "økonomisk aktør": en fysisk eller juridisk person, et offentligt organ eller en gruppe af sådanne personer og/eller organer, der tilbyder at udføre et bygge- og anlægsarbejde og/eller et arbejde, varer eller tjenesteydelser på markedet 11) "tilbudsgiver": en økonomisk aktør, der har afgivet et tilbud 12) "elektronisk middel": et middel, der anvender elektronisk databehandlingsudstyr (herunder digital kompression) og datalagringsudstyr, og som sender, ruter og modtager data via kabler, radio, optiske midler eller andre elektromagnetiske midler 13) "koncessionsdokumenter": alle dokumenter, som den ordregivende myndighed henholdsvis ordregiveren har frembragt eller henvist til i forbindelse med beskrivelse eller bestemmelse af dele af indkøbet eller proceduren, herunder udbudsbekendtgørelsen, de tekniske specifikationer, foreslåede kontraktbetingelser, udformning af ansøgernes og tilbudsgivernes fremlagte dokumenter, oplysninger om alment gældende forpligtelser samt alle supplerende dokumenter 14) "livscyklus": alle fortløbende og/eller sammenhængende faser, herunder produktion, transport, anvendelse og vedligeholdelse, i løbet af levetiden for varer eller tjenesteydelser eller under leveringen af en tjenesteydelse, fra anskaffelse af råvarer eller udvinding af ressourcer til bortskaffelse, rydning og afslutning. 2. Retten til at udnytte bygge- og anlægsarbejderne eller tjenesteydelserne omhandlet i stk. 1, nr. 2), 4) og 7), indebærer, at den væsentlige driftsrisiko overføres til koncessionshaveren. Koncessionshaveren anses for at påtage sig den væsentlige driftsrisiko, hvis indehaveren ikke er garanteret at genvinde de foretagne investeringer og de afholdte omkostninger i forbindelse med driften af de bygge- og anlægsarbejder eller tjenesteydelser, der er genstand for koncessionen. Denne økonomiske risiko kan bestå i: a) risikoen i forbindelse med anvendelsen af bygge- og anlægsarbejderne eller efterspørgslen efter tjenesteydelsen eller b) risikoen i forbindelse med tilgængeligheden af den infrastruktur, som koncessionshaveren har stillet til rådighed, eller som er blevet anvendt ved leveringen af tjenesteydelser til brugerne. Artikel 3 Ordregivende myndigheder 1. I dette direktiv forstås ved "ordregivende myndigheder": staten, regionale eller lokale myndigheder, offentligretlige organer, sammenslutninger af en eller flere af disse myndigheder eller et eller flere af disse offentligretlige organer undtagen dem, der tildeler koncessioner med henblik på udførelse af aktiviteter omhandlet i bilag III. 2. Ved "regionale myndigheder" forstås alle myndigheder i de administrative enheder, der falder ind under NUTS 1 og 2, som omhandlet i Europa-Parlamentets og Rådets forordning (EF) nr. 1059/2003[16]. 3. Ved "lokale myndigheder" forstås alle myndigheder i de administrative enheder, der falder ind under NUTS 3, samt mindre administrative enheder som omhandlet i forordning (EF) nr. 1059/2003. 4. Ved "offentligretlige organer" forstås organer med samtlige følgende egenskaber: a) de er oprettet til eller har specifikt til formål at varetage opgaver af almen interesse, der ikke har industriel eller kommerciel karakter b) de har status som juridisk person c) organer, som hovedsageligt finansieres af statslige, regionale eller lokale myndigheder eller andre offentligretlige organer, eller som er underlagt disses kontrol, eller som har et administrations-, ledelses- eller tilsynsorgan, hvortil staten, regionale eller lokale myndigheder eller andre offentligretlige organer udpeger over halvdelen af medlemmerne. Med henblik på litra a) er der tale om et organ, der fungerer på normale markedsvilkår, som har til formål at skabe indtjening og bærer tab forbundet med udøvelsen af sine aktiviteter, som ikke er oprettet med henblik på at varetage opgaver af almen interesse, der ikke har industriel eller kommerciel karakter. Artikel 4 Ordregivere 1. I dette direktiv forstås ved "ordregivere" en af følgende: 1) statslige, regionale eller lokale myndigheder, offentligretlige organer eller sammenslutninger bestående af en eller flere af disse myndigheder eller et eller flere offentligretlige organer, jf. artikel 3, stk. 2-4 2) offentlige virksomheder, jf. denne artikel, stk. 2 3) enheder, der ikke er ordregivende myndigheder eller offentlige virksomheder, som råder over særlige eller eksklusive rettigheder, der er meddelt af en kompetent myndighed i en medlemsstat, når de tildeler koncessioner med henblik på udførelse af aktiviteterne i bilag III. 2. Ved "offentlig virksomhed" forstås enhver virksomhed, som de ordregivende myndigheder direkte eller indirekte kan have bestemmende indflydelse på som følge af ejerforhold, kapitalindskud eller de for virksomheden gældende regler. Bestemmende indflydelse antages at foreligge, når de ordregivende myndigheder direkte eller indirekte i relation til en virksomhed: a) besidder majoriteten af virksomhedens ansvarlige kapital, eller b) råder over flertallet af de stemmer, som er knyttet til de kapitalandele, virksomheden har udstedt, eller c) kan udpege mere end halvdelen af medlemmerne i virksomhedens administrations-, ledelses- eller tilsynsorgan. 3. Ved "særlige eller eksklusive rettigheder" forstås rettigheder, som følger af en tilladelse, der er meddelt af en kompetent myndighed i den pågældende medlemsstat i henhold til en lov eller administrativ bestemmelse, og som tager sigte på at forbeholde en eller flere virksomheder at udøve en af de aktiviteter, der er omhandlet i bilag III, og dermed i væsentlig grad påvirker andre virksomheders muligheder for at udføre den pågældende aktivitet. Rettigheder, der er givet gennem en procedure, hvor der er sikret tilstrækkelig offentlighed, og hvor overdragelsen af disse rettigheder var baseret på objektive kriterier, udgør ikke "særlige eller eksklusive rettigheder" i henhold til dette direktiv. En sådan procedure omfatter: a) udbudsprocedurer med forudgående udbudsbekendtgørelse i overensstemmelse med direktiv [2004/18/EF eller 2004/17/EF] eller dette direktiv b) procedurer i overensstemmelse med anden EU-lovgivning angivet i bilag XI, som sikrer tilstrækkelig forudgående gennemsigtighed ved tildeling af tilladelser på grundlag af objektive kriterier. Kommissionen tillægges beføjelser til at vedtage delegerede retsakter i overensstemmelse med artikel 46 om ændring af listen over EU-retsakter i bilag XI, når sådanne ændringer er nødvendige efter vedtagelse af ny lovgivning eller ophævelse eller ændring af sådan lovgivning. Artikel 5 Tærskelværdier 1. Dette direktiv finder anvendelse på følgende koncessioner, hvis værdi er mindst 5 000 000 EUR: a) koncessioner indgået af ordregivere med henblik på udførelse af aktiviteter omhandlet i bilag III b) koncessioner indgået af ordregivende myndigheder. 2. Koncessioner på tjenesteydelser, hvis værdi andrager mindst 2 500 000 EUR, men mindre end 5 000 000 EUR, bortset fra sociale tjenester og andre specifikke tjenesteydelser, skal omfattes af kravet om bekendtgørelse af koncessionstildeling i henhold til artikel 27 og 28. Artikel 6 Metoder til beregning af den anslåede koncessionsværdi 1. Den anslåede værdi af en koncession beregnes på grundlag af det samlede beløb, der efter den ordregivende myndigheds eller ordregiverens skøn skal betales, eksklusive moms, herunder enhver form for optioner og eventuelle forlængelser af koncessionen. 2. Den anslåede værdi af en koncession beregnes som værdien af bygge- og anlægsarbejder eller tjenesteydelser i sin helhed, selvom de er købt gennem forskellige kontrakter, hvis kontrakterne er del af et enkelt projekt. Der er f.eks. tale om ét samlet projekt, når den ordregivende myndighed eller ordregiveren på forhånd har planlagt og udformet det samlet, når de forskellige indkøbte elementer opfylder én samlet økonomisk og teknisk funktion, eller når de på anden måde er logisk forbundne. Hvis den ordregivende myndighed eller ordregiveren forudser præmier eller betalinger til ansøgere eller tilbudsgivere, tager den hensyn hertil ved beregning af koncessionens anslåede værdi. 3. Metoden til beregning af en koncessions anslåede værdi må ikke vælges med det formål at udelukke koncessionen fra dette direktivs anvendelsesområde. Et projekt eller en række tjenester i helhed må således ikke deles med henblik på at udelukke det fra dette direktivs anvendelsesområde, medmindre det berettiges af objektive årsager. 4. Den anslåede værdi skal være gældende på tidspunktet for afsendelsen af koncessionsbekendtgørelsen eller, såfremt der ikke kræves en sådan bekendtgørelse, på det tidspunkt, hvor den ordregivende myndighed eller ordregiveren indleder koncessionstildelingsproceduren ved at definere de grundlæggende karakteristika for den planlagte koncession. 5. Ved offentlige bygge- og anlægskoncessioner og bygge- og anlægskoncessioner skal der ved beregning af den anslåede værdi tages hensyn til arbejdets værdi samt den anslåede samlede værdi af de til arbejdets udførelse nødvendige varer og tjenesteydelser, som stilles til entreprenørens rådighed af de ordregivende myndigheder henholdsvis ordregiverne, forudsat de er nødvendige for arbejdets udførelse. 6. Når et påtænkt bygge- og anlægsarbejde eller et påtænkt indkøb af tjenesteydelser kan medføre, at koncessioner tildeles samtidig i form af delkontrakter, skal den anslåede værdi af alle disse delkontrakter lægges til grund. 7. Når den samlede værdi af delkontrakterne er lig med eller overstiger tærskelværdien i artikel 5, finder direktivet anvendelse på indgåelsen af hver enkelt delkontrakt. 8. Ordregivende myndigheder eller andre ordregivere kan tildele koncessioner for individuelle delkontrakter uden at anvende de tildelingsbestemmelser, der er omhandlet i dette direktiv, såfremt den anslåede værdi uden moms er under 1 mio. EUR. Den samlede værdi af delkontrakterne indgået uden anvendelse af direktivet må dog ikke overstige 20 % af den samlede værdi af alle delkontrakter, som det påtænkte bygge- og anlægsarbejde eller det påtænkte indkøb af tjenesteydelser er opdelt i. 9. Værdien af tjenesteydelseskoncessioner er den anslåede samlede værdi af tjenesteydelser, som skal præsteres af koncessionshaveren under hele koncessionens varighed, beregnet efter en objektiv metode, der angives i koncessionsbekendtgørelsen eller i koncessionsdokumenterne. Alt efter tilfældet beregnes koncessionens anslåede værdi ud fra følgende: a) ved forsikringstjenesteydelser: den præmie, der skal betales, og andre former for vederlag b) ved banktjenesteydelser og andre finansielle tjenesteydelser: honorarer, provisioner og renter samt andre former for vederlag c) ved projekteringstjenesteydelser: honorarer, provision samt andre former for vederlag. 10. Værdien af koncessionerne omfatter både de anslåede indtægter, der modtages fra tredjemand, og de beløb, der skal betales af den ordregivende myndighed eller ordregiveren. Artikel 7 Almindelige principper De ordregivende myndigheder og andre ordregivere behandler økonomiske aktører ens og uden forskelsbehandling og handler på en gennemsigtig og forholdsmæssig måde. Koncessionen må ikke udformes med det formål at udelukke denne fra direktivets anvendelsesområde eller kunstigt indskrænke konkurrencen. Afdeling II undtagelser Artikel 8 Undtagelser for koncessioner tildelt af ordregivende myndigheder eller andre ordregivere 1. Dette direktiv finder ikke anvendelse på tjenesteydelseskoncessioner tildelt af en ordregivende myndighed eller anden ordregiver til en økonomisk aktør, som er ordregiver eller en sammenslutning deraf, på grundlag af en eksklusiv rettighed, som den økonomiske aktør har i henhold til gældende og offentliggjort national lovgivning eller administrativ bestemmelse, og som er tildelt i overensstemmelse med traktaten og EU-lovgivning på sektorniveau om forvaltning af netinfrastruktur i forbindelse med aktiviteter anført i bilag III. 2. Uanset stk. 1 i denne artikel skal bestemmelserne i artikel 27, stk. 1 og 3, finde anvendelse, hvis sektorlovgivningen i denne artikels stk. 1 ikke fastsætter sektorspecifikke krav om gennemsigtighed. 3. Dette direktiv finder ikke anvendelse på koncessioner, som en ordregivende myndighed eller anden ordregiver er forpligtet til at tildele eller tilrettelægge i overensstemmelse med udbudsprocedurerne i: a) en international aftale, der er indgået i overensstemmelse med traktaten, mellem en medlemsstat og et eller flere tredjelande om bygge- og anlægsarbejder, vareleverancer eller tjenesteydelser med henblik på signatarstaternes fælles gennemførelse eller udnyttelse af et projekt b) en international aftale, der er indgået i forbindelse med troppestationering, når aftalen vedrører virksomheder i en medlemsstat eller i et tredjeland c) en international organisations særlige procedure d) når koncessionerne finansieres fuldt ud af en international organisation eller en international finansieringsinstitution. Alle aftaler, der er nævnt i stk. 1, litra a), meddeles Kommissionen, som kan høre Det Rådgivende Udvalg for Offentlige Aftaler, der er omtalt i artikel 48. Med henblik på stk. 1, litra d), i tilfælde af at en koncession i vidt omfang samfinansieres af en international organisation eller en international finansieringsinstitution, aftaler parterne relevante procedurer for koncessionstildeling, som skal være i overensstemmelse med traktaten om Den Europæiske Unions funktionsmåde. 4. I henhold til traktatens artikel 346 finder dette direktiv ikke anvendelse på tildeling af koncessioner inden for forsvars- og sikkerhedsområdet, for så vidt beskyttelsen af en medlemsstats væsentlige sikkerhedsinteresser ikke kan sikres af dette direktivs bestemmelser. 5. Dette direktiv finder ikke anvendelse på tjenesteydelseskoncessioner om: a) erhvervelse eller leje – uanset finansieringsform – af jord, eksisterende bygninger eller anden fast ejendom eller vedrørende rettigheder hertil, dog er koncessioner om finansielle tjenesteydelser, der indgås samtidig med, før eller efter kontrakten om erhvervelse eller leje, underlagt dette direktiv b) radio- og tv-selskabers indkøb, udvikling, produktion eller samproduktion af programmateriale, der er beregnet til udsendelse, defineret som alle former for transmission og distribution, der foretages ved hjælp af enhver form for elektronisk net, og som tildeles af radio- og tv-selskaber, eller koncessioner om sendetid, der tildeles til radio- og tv-selskaber c) voldgifts- og mæglingstjenesteydelser d) finansielle tjenesteydelser i forbindelse med udstedelse, salg, køb eller overførsel af værdipapirer eller andre finansielle instrumenter som nævnt i Europa-Parlamentets og Rådets direktiv 2004/39/EF, centralbankers tjenesteydelser og operationer, der udføres med den europæiske finansielle stabilitetsfacilitet e) ansættelseskontrakter f) lufttrafiktjenester på grundlag af en licens efter Europa‑Parlamentets og Rådets forordning (EF) nr. 1008/2008[17] [18] g) offentlig personbefordring efter Europa-Parlamentets og Rådets forordning (EF) nr.1370/2007[19]. Den udsendelse, der er nævnt i litra b), omfatter enhver udsendelse eller genudsendelse via ethvert elektronisk netværk. Artikel 9 Særlige undtagelser inden for elektronisk kommunikation Dette direktiv finder ikke anvendelse for koncessioner, som hovedsageligt har til formål at sætte de ordregivende myndigheder i stand til at stille et offentligt kommunikationsnet til rådighed eller drive et sådant net eller til at levere en eller flere elektroniske kommunikationstjenesteydelser til offentligheden. Ved anvendelsen af denne artikel forstås ved: a) "offentligt kommunikationsnet": et elektronisk kommunikationsnet, som udeluk­kende eller overvejende bruges til udbud af elektroniske kommunikationstjenester, der er tilgængelige for offentligheden, og som danner grundlag for overførsel af information mellem nettermineringspunkter b) "elektronisk kommunikationsnet": transmissionssystemer og, hvor det er relevant, koblings- og dirigeringsudstyr og andre ressourcer, herunder netelementer, der ikke er aktive, som gør det muligt at overføre signaler ved hjælp af trådforbindelse, radiobølger, lyslederteknik eller andre elektromagnetiske midler, herunder satellitnet, jordbaserede fastnet (kredsløbs- og pakkekoblede, herunder i internettet) og mobilnet, elkabelsystemer, i det omfang de anvendes til transmission af signaler, net, som anvendes til radio- og tv-spredning, samt kabel-tv-net, uanset hvilken type information der overføres c) "nettermineringspunkt" (NTP): et fysiske punkt, hvor en abonnent får adgang til et offentligt kommunikationsnet; for net, hvor der anvendes kobling eller rutning, identificeres NTP ved hjælp af en specifik netadresse, der kan være knyttet til abonnentens nummer eller navn d) "elektroniske kommunikationstjenester": en tjeneste, som normalt ydes mod betaling, og som udelukkende eller overvejende består i overføring af signaler via elektroniske kommunikationsnet, herunder telekommunikationstjenester og transmissionstjenester på net, der anvendes til radio- og tv-spredning, men ikke tjenester, der består i tilrådighedsstillelse af eller udøvelse af redaktionel kontrol over indhold fremført via elektroniske kommunikationsnet og -tjenester; begrebet omfatter ikke informations­samfundstjenester som defineret i artikel 1 i direktiv 98/34/EF, og som ikke udelukkende eller overvejende består i overføring af signaler via elektroniske kommunikationsnet. Artikel 10 Undtagelser for koncessioner, der tildeles af ordregivere 1. Dette direktiv gælder ikke for koncessioner, som ordregivere tildeler i andet øjemed end udøvelse af de i bilag III omhandlede former for virksomhed eller med henblik på udøvelse af sådan virksomhed i et tredjeland under omstændigheder, som ikke indebærer fysisk udnyttelse af et net eller geografisk område i Unionen. 2. Efter anmodning fra Kommissionen eller det nationale tilsynsorgan meddeler ordregiverne alle de aktiviteter, som de anser for undtaget. Kommissionen kan regel­mæssigt i Den Europæiske Unions Tidende offentliggøre oversigter til orientering over de kategorier af aktiviteter, som den anser for at være omfattet af denne undtagelse. I denne forbindelse tager Kommissionen hensyn til følsomme forretningsmæssige oplysninger, som ordregiverne måtte påberåbe sig ved fremsendelsen af oplysningerne. Artikel 11 Koncessioner, der tildeles en tilknyttet virksomhed 1. I denne artikel forstås ved "tilknyttet virksomhed" en virksomhed, hvis årsregnskaber er konsolideret med ordregiverens årsregnskaber i overensstemmelse med kravene i Rådets syvende direktiv 83/349/EØF[20]. 2. Når det drejer sig om enheder, der ikke er underlagt dette direktiv, forstås ved "tilknyttet virksomhed" en virksomhed, som: a) ordregiveren direkte eller indirekte kan udøve bestemmende indflydelse på som omhandlet i artikel 4, stk. 2, i dette direktiv b) kan udøve bestemmende indflydelse på ordregiveren c) sammen med ordregiveren er underkastet en anden virksomheds bestemmende indflydelse som følge af ejerforhold, kapitalindskud eller de for virksomheden gældende regler. 3. Hvis betingelserne i stk. 4 er opfyldt, finder dette direktiv uanset artikel 15 ikke anvendelse på følgende koncessioner: a) koncessioner, som en ordregiver tildeler en tilknyttet virksomhed b) koncessioner, der tildeles af et joint venture udelukkende bestående af flere ordregivere med henblik på udøvelse af de i bilag III beskrevne former for virksomhed, til en virksomhed, der er tilknyttet en af disse ordregivere. 4. Stk. 3 finder anvendelse på: a) tjenesteydelseskoncessioner, hvis mindst 80 % af den gennemsnitlige omsætning af tjenesteydelser, som den tilknyttede virksomhed har haft i løbet af de seneste tre år, hidrører fra leveringen af tjenesteydelser til de virksomheder, den er tilknyttet b) bygge- og anlægskoncessioner, hvis mindst 80 % af den gennemsnitlige omsætning af bygge- og anlægsarbejder, som den tilknyttede virksomhed har haft i løbet af de seneste tre år, hidrører fra leveringen af bygge- og anlægsarbejder til de virksomheder, den er tilknyttet. 5. Er omsætningen ikke disponibel for de tre seneste regnskabsår, afhængig af hvornår den tilknyttede virksomhed blev etableret eller påbegyndte sin aktivitet, er det tilstrækkeligt, at denne virksomhed sandsynliggør, at den i stk. 4, litra a) eller b), nævnte omsætning kan realiseres, bl.a. i form af fremskrivning af aktiviteter. 6. Når de samme eller lignende tjenesteydelser, vareleverancer eller bygge- og anlægsarbejder udføres af mere end én virksomhed tilknyttet ordregiveren, beregnes procentsatserne, jf. stk. 4, under hensyntagen til den samlede omsætning af henholdsvis tjenesteydelser, vareleverancer eller bygge- og anlægsarbejder i de tilknyttede virksomheder. Artikel 12 Koncessioner, der tildeles et joint venture eller en ordregiver, der deltager i et joint venture Uanset artikel 15 gælder det, at hvis et joint venture er oprettet for at udføre den pågældende aktivitet i en periode på mindst tre år, og hvis det fastsættes i det instrument, der opretter joint venturet, at de implicerede ordregivere vil indgå heri i mindst den samme periode, finder dette direktiv ikke anvendelse på: a) et joint venture udelukkende bestående af flere ordregivere med henblik på udøvelse af de i bilag III omhandlede former for virksomhed med en af de deltagende ordregivere, eller b) en ordregiver med et sådant joint venture, som den er en del af. Artikel 13 Ordregiveres meddelelse af oplysninger Efter anmodning fra Kommissionen eller det nationale tilsynsorgan meddeler ordregiverne følgende oplysninger med henblik på anvendelsen af artikel 11, stk. 2 og 3, og artikel 12: a) de involverede virksomheders eller joint ventures' navn b) de pågældende koncessioners art og værdi c) alle oplysninger, som Kommissionen eller det nationale tilsynsorgan finder nødvendige for at godtgøre, at forholdet mellem ordregiveren og den virksomhed eller det joint venture, som koncessionerne tildeles, opfylder kravene i artikel 11 eller 12. Artikel 14 Udelukkelse af aktiviteter, som er direkte undergivet almindelige konkurrencevilkår Dette direktiv finder ikke anvendelse for koncessioner, som tildeles af ordregivere, hvis aktiviteten er direkte undergivet almindelige konkurrencevilkår i den medlemsstat, hvor koncessionen gennemføres, jf. artikel 27 og 28 i direktiv [der erstatter direktiv 2004/17/EF]. Artikel 15 Forbindelser mellem offentlige myndigheder 1. En koncession, der tildeles af en ordregivende myndighed eller anden ordregiver, jf. artikel 4, stk. 1, nr. 1), til en anden juridisk person, falder uden for dette direktivs anvendelsesområde, når følgende kumulative betingelser er opfyldt: a) den pågældende myndighed henholdsvis ordregiver udøver en kontrol over den pågældende juridiske person, der svarer til den kontrol, den udøver over sine egne tjenestegrene b) mindst 90 % af den juridiske persons aktiviteter udføres for den kontrollerende ordregivende myndighed henholdsvis ordregiver eller for andre juridiske personer, der kontrolleres af den pågældende ordregivende myndighed henholdsvis ordregiver c) der er ingen privat deltagelse i den kontrollerede juridiske person. En ordregivende myndighed eller anden ordregiver, jf. artikel 4, stk. 1, nr. 1), anses for at udøve en kontrol over en juridisk person, der svarer til den kontrol, den udøver over sine egne tjenestegrene som defineret i stk. 1, litra a), når denne har bestemmende indflydelse på både strategiske målsætninger og væsentlige beslutninger, der træffes af den kontrollerede juridiske person. 2. Stk. 1 gælder også, når en kontrolleret enhed, som er en ordregivende myndighed eller anden ordregiver, jf. artikel 4, stk. 1, nr. 1, tildeler en koncession til sin kontrollerende enhed eller til en anden juridisk person, der kontrolleres af den samme ordregivende myndighed, såfremt der ikke er privat deltagelse i den juridiske person, den offentlige koncession tildeles. 3. En ordregivende myndighed eller anden ordregiver, jf. artikel 4, stk. 1, nr. 1), som ikke kontrollerer en juridisk person, jf. stk. 1, kan alligevel tildele en koncession uden at anvende bestemmelserne i dette direktiv til en juridisk person, som den kontrollerer sammen med andre ordregivende myndigheder eller andre ordregivere, når følgende betingelser er opfyldt: a) de ordregivende myndigheder henholdsvis ordregiverne, jf. artikel 4, stk. 1, nr. 1), udøver sammen en kontrol over den juridiske person, der svarer til den kontrol, de udøver over deres egne tjenestegrene b) mindst 90 % af den juridiske persons aktiviteter udføres for de kontrollerende ordregivende myndigheder henholdsvis ordregivere, jf. artikel 4, stk. 1, nr. 1), eller andre juridiske personer, der kontrolleres af den pågældende ordregivende myndighed henholdsvis ordregiver c) der er ingen privat deltagelse i den kontrollerede juridiske person. Med hensyn til litra a) anses ordregivende myndigheder eller andre ordregivere, jf. artikel 4, stk. 1, nr. 1), for sammen at udøve kontrol over en juridisk person, når følgende kumulative betingelser er opfyldt: a) den kontrollerede juridiske persons beslutningstagende organer er sammensat af repræsentanter for alle deltagende ordregivende myndigheder henholdsvis ordregivere, jf. artikel 4, stk. 1, nr. 1) b) de pågældende ordregivende myndigheder henholdsvis ordregivere, jf. artikel 4, stk. 1, nr. 1), kan sammen udøve bestemmende indflydelse over strategiske målsætninger og væsentlige beslutninger, der træffes af den kontrollerede juridiske person c) den kontrollerede juridiske person forfølger ikke en interesse, der er forskellig fra opgaven for de offentlige myndigheder, som er tilsluttet den d) den kontrollerede juridiske person opnår ikke gevinst bortset fra godtgørelse af faktiske omkostninger af de offentlige kontrakter med de ordregivende myndigheder. 4. En aftale indgået mellem to eller flere ordregivende myndigheder eller andre ordregivere, jf. artikel 4, stk. 1, nr. 1), anses ikke for at være en koncession som defineret i artikel 2, stk. 1, nr. 1), i dette direktiv, når følgende kumulative betingelser er opfyldt: a) ved aftalen fastsættes et ægte samarbejde mellem de deltagende ordregivende myndigheder henholdsvis ordregivere med henblik på at udføre deres offentlige serviceopgaver i fællesskab og omfatter gensidige rettigheder og forpligtelser for parterne b) aftalen er kun styret af hensyn til offentlige interesser c) de deltagende ordregivende myndigheder henholdsvis ordregivere udøver højst 10 % af de aktiviteter, der er relevante for aftalen, målt i omsætning på det åbne marked d) aftalen omfatter ikke finansielle overførsler mellem de deltagende ordregivende myndigheder henholdsvis ordregivere ud over de overførsler, der svarer til godtgørelse af de faktiske omkostninger til bygge- og anlægsarbejderne, tjenesteydelserne eller vareindkøbene e) der er ingen privat deltagelse i de involverede ordregivende myndigheder henholdsvis ordregivere. 5. På tidspunktet for tildelingen af koncessionen eller indgåelsen af aftalen dokumenteres det, at der ikke forekommer privat deltagelse som omhandlet i stk. 1-4. De undtagelser, der er omhandlet i denne artikel, gælder ikke fra det tidspunkt, hvor privat deltagelse finder sted. Ved privat deltagelse åbnes igangværende koncessioner for konkurrence gennem almindelige koncessionstildelingsprocedurer. Afdeling III Almindelige bestemmelser Artikel 16 Koncessionens varighed Koncessionens varighed er begrænset til den tid, der anslås at være nødvendig, for at koncessionshaveren kan genvinde de foretagne investeringer i driften af bygge- og anlægsarbejderne eller tjenesteydelserne sammen med et rimeligt afkast på den investerede kapital. Artikel 17 Sociale tjenesteydelser og andre specifikke tjenesteydelser Koncessioner vedrørende sociale tjenesteydelser og andre specifikke tjenesteydelser, der er anført i bilag X, og som er omfattet af dette direktiv, er underlagt forpligtelsen i artikel 26, stk. 3, og artikel 27, stk. 1. Artikel 18 Blandede koncessioner 1. Kontrakter, der vedrører både tjenesteydelser og varer, indgås i henhold til dette direktiv, hvis den pågældende kontrakts primære genstand er tjenesteydelser, og hvis disse er koncessioner som defineret i artikel 2, stk. 1, nr. 1. 2. Koncessioner, der vedrører både tjenesteydelser som defineret i artikel 17 og andre tjenesteydelser, tildeles i overensstemmelse med de bestemmelser, der gælder for den type tjenesteydelser, der kendetegner den pågældende kontrakts primære genstand. 3. I forbindelse med blandede kontrakter, jf. stk. 1 og 2, fastsættes den primære genstand ved en sammenligning af værdierne af de pågældende tjenesteydelser eller varer. 4. Hvis kontraktgenstanden er koncessioner, der er omfattet af dette direktiv, samt indkøb eller andre elementer, der ikke er omfattet af dette direktiv eller af direktiverne [erstatter direktiv 2004/17/EF og 2004/18/EF] eller 2009/81/EF, tildeles den del af kontrakten, som består af en koncession omfattet af dette direktiv, i overensstemmelse med bestemmelserne i dette direktiv. Hvis de forskellige dele af kontrakten imidlertid ikke objektivt kan adskilles, afgøres anvendelsen af dette direktiv på grundlag af kontraktens primære genstand. 5. Med hensyn til koncessioner, der er omfattet af dette direktiv, og kontrakter, der er omfattet af [direktiv 2004/18/EF eller 2004/17/EF] eller 2009/81/EF[21], tildeles den del af kontrakten, som består af en koncession omfattet af dette direktiv, i henhold til bestemmelserne i dette direktiv. Hvis de forskellige dele af sådanne kontrakter ikke objektivt kan adskilles, afgøres anvendelsen af dette direktiv på grundlag af kontraktens primære genstand. Artikel 19 Koncessioner, der omfatter flere aktiviteter 1. En koncession med henblik på udøvelse af flere aktiviteter er underlagt reglerne for den aktivitet, der udgør kontraktens hovedgenstand. Valget mellem at tildele en enkelt koncession og at tildele flere særskilte koncessioner må dog ikke foretages med det formål at udelukke koncessionen fra dette direktiv. 2. Hvis en af de aktiviteter, der er genstanden for den koncession, som er underlagt dette direktiv, er opført i bilag III, og den anden ikke er opført deri, og hvis det ikke er muligt objektivt at afgøre, hvilken aktivitet der udgør kontraktens hovedgenstand, tildeles koncessionen i overensstemmelse med de bestemmelser, der gælder for koncessioner tildelt af ordregivende myndigheder. 3. Hvis en af de aktiviteter, kontrakten eller koncessionen omfatter, er underlagt dette direktiv, og den anden hverken er underlagt nærværende direktiv eller direktiv 2004/18/EF eller [direktiv 2004/18/EF eller 2004/17/EF] eller 2009/81/EF[22], og hvis det ikke er muligt objektivt at afgøre, hvilken aktivitet der udgør kontraktens eller koncessionens hovedgenstand, skal kontrakten eller koncessionen tildeles i overensstemmelse med nærværende direktiv. Afdeling IV Særlige situationer Artikel 20 Koncessioner, der er omfattet af forbehold Medlemsstaterne kan lade retten til at deltage i koncessionstildelingsprocedurer være forbeholdt beskyttede værksteder og økonomiske aktører, hvis vigtigste mål er social og faglig integration af handicappede eller dårligt stillede arbejdstagere, eller beslutte, at sådanne koncessioner skal udføres inden for rammerne af programmer for beskyttet beskæftigelse, hvis mere end 30 % af de beskæftigede i disse værksteder, hos disse økonomiske operatører eller i disse programmer er handicappede eller dårligt stillede arbejdstagere. Koncessionsbekendtgørelsen skal indeholde oplysning herom. Artikel 21 Tjenesteydelser vedrørende forskning og udvikling 1. Dette direktiv finder anvendelse på tjenesteydelseskoncessioner om forskning og udvikling med CPV-referencenumre 73000000-2 til 73436000-7, bortset fra 73200000-4, 73210000-7 og 73220000-0, såfremt følgende to betingelser begge er opfyldt: a) udbyttet udelukkende tilhører den ordregivende myndighed henholdsvis ordregiveren til brug for egen virksomhed b) tjenesteydelsen i fuldt omfang betales af den ordregivende myndighed henholdsvis ordregiveren. 2. Dette direktiv finder ikke anvendelse på koncessioner om offentlige tjenesteydelser vedrørende forskning og udvikling med CPV-referencenumre 73000000-2 til 73436000-7, bortset fra 73200000-4, 73210000-7 eller 73220000-0, hvis en af ovenstående betingelser ikke er opfyldt. 3. Kommissionen tillægges beføjelser til at vedtage delegerede retsakter i overensstemmelse med artikel 46 vedrørende referencenumrene i denne artikel, når ændringer af CPV-nomenklaturen skal afspejles i dette direktiv, og de ikke medfører ændring af anvendelsesområdet for dette direktiv. KAPITEL II Principper Artikel 22 Økonomiske aktører 1. Økonomiske aktører, som i henhold til lovgivningen i den medlemsstat, hvor de er etableret, har ret til at levere den pågældende ydelse, kan ikke afvises alene med den begrundelse, at det i henhold til lovgivningen i den medlemsstat, hvor koncessionen tildeles, kunne kræves, at de skal være enten en fysisk eller en juridisk person. 2. Af juridiske personer kan det imidlertid forlanges, at de i buddet eller ansøgningen opgiver navn og relevante faglige kvalifikationer for de af deres medarbejdere, der vil være ansvarlige for gennemførelsen af den pågældende koncession. 3. Grupper af økonomiske aktører kan være tilbudsgivere eller ansøgere. 4. Ordregivende myndigheder og andre ordregivere må ikke fastsætte specifikke betingelser for sådanne gruppers deltagelse i koncessionstildelingsprocedurer, som ikke pålægges individuelle ansøgere. I forbindelse med afgivelse af en ansøgning eller et bud kan ordregivende myndigheder og andre ordregivere ikke kræve, at grupper af økonomiske aktører antager en bestemt retlig form. Ordregivende myndigheder og andre ordregivere kan fastsætte særlige betingelser for en gruppes opfyldelse af koncessionen, hvis disse betingelser er objektivt begrundet og er forholdsmæssige. Navnlig kan den udvalgte gruppe i henhold til disse betingelser være nødsaget til at antage en bestemt særlig form, når den har fået tildelt ordren, i det omfang det er nødvendigt for at sikre en tilfredsstillende opfyldelse af koncessionen. Artikel 23 Nomenklaturer 1. Alle referencer til nomenklaturer i forbindelse med tildeling af koncessioner er baseret på "det fælles glossar for offentlige kontrakter" (Common Procurement Vocabulary – CPV)" som vedtaget ved forordning (EF) nr. 2195/2002[23]. 2. Kommissionen tillægges beføjelser til at vedtage delegerede retsakter i overe